b'\n_START_ARTICLE_\nTarptautinio civilinio proceso teis\xc4\x97\n_START_PARAGRAPH_\nTarptautinio civilinio proceso teis\xc4\x97 - tarptautin\xc4\x97s privatin\xc4\x97s teis\xc4\x97s sritis, reglamentuojanti taikytin\xc4\x85 teis\xc4\x99 civilinio proceso metu. Lietuvoje LR CPK VII dalies (\xe2\x80\x9eTarptautinis civilinis procesas\xe2\x80\x9c) nuostatos taikomos, jeigu tarptautin\xc4\x97 sutartis, kurios dalyv\xc4\x97 yra Lietuvos Respublika, atitinkam\xc5\xb3 santyki\xc5\xb3 nereglamentuoja kitaip (LR CPK 780 str.)._NEWLINE_Lietuvoje taikomas nacionalinio teismingumo prioritetas. Jeigu ie\xc5\xa1kinio parei\xc5\xa1kimo metu byla yra teisminga Lietuvos Respublikos teismams, \xc5\xa1is teismingumas i\xc5\xa1lieka neatsi\xc5\xbevelgiant \xc4\xaf tai, kad v\xc4\x97liau s\xc4\x85lygos pasikei\xc4\x8dia (LR CPK 781 str. 1 d.). Jeigu Lietuvos Respublikos teismai pagal LR CPK Kodekse nustatytas teismingumo taisykles yra kompetentingi nagrin\xc4\x97ti civilines bylas, \xc5\xa1i kompetencija nei\xc5\xa1nyksta, kai ta pati byla yra nagrin\xc4\x97jama u\xc5\xbesienio valstyb\xc4\x97s teisme._NEWLINE_Byl\xc4\x85 nagrin\xc4\x97jantis teismas privalo savo iniciatyva patikrinti, ar byla teisminga Lietuvos Respublikos teismams. Jeigu teismas jau po bylos i\xc5\xa1k\xc4\x97limo konstatuoja, kad byla n\xc4\x97ra teisminga Lietuvos Respublikos teismams, parei\xc5\xa1kimas paliekamas nenagrin\xc4\x97tas (LR CPK 782 str.).\n_START_SECTION_\nTeismingumas\n_START_PARAGRAPH_\nApygardos teismai, kaip pirmosios instancijos teismai, nagrin\xc4\x97ja civilines bylas, kuri\xc5\xb3 viena \xc5\xa1alis yra u\xc5\xbesienio valstyb\xc4\x97 (LR CPK 783 str. 1 d.)._NEWLINE_Vilniaus apygardos teismas, kaip pirmosios instancijos teismas, nagrin\xc4\x97ja civilines bylas d\xc4\x97l tarptautinio \xc4\xafvaikinimo._NEWLINE_Ie\xc5\xa1kinys atsakovui, neturin\xc4\x8diam Lietuvos Respublikoje gyvenamosios vietos, gali b\xc5\xabti parei\xc5\xa1kiamas pagal jo turto buvimo viet\xc4\x85 arba pagal paskutin\xc4\x99 \xc5\xbeinom\xc4\x85 jo gyvenam\xc4\x85j\xc4\x85 viet\xc4\x85 Lietuvos Respublikoje._NEWLINE_Lietuvos Respublikos tarptautin\xc4\x97s sutarties pagrindu ir tvarka civilin\xc4\x97 byla gali b\xc5\xabti perduodama nagrin\xc4\x97ti u\xc5\xbesienio valstyb\xc4\x97s teismui._NEWLINE_D\xc4\x97l teismo nutarties perduoti byl\xc4\x85 nagrin\xc4\x97ti u\xc5\xbesienio valstyb\xc4\x97s teismui gali b\xc5\xabti duodamas atskirasis skundas.'